Document ID: 32012D0737

DEĊIŻJONI TA’ IMPLIMENTAZZJONI TAL-KUMMISSJONI
tas-27 ta’ Novembru 2012
li temenda l-Annessi I u II tad-Direttiva tal-Kunsill 82/894/KEE dwar in-notifika ta’ mard tal-annimali fil-Komunità
(notifikata bid-dokument numru C(2012) 8518)
(Test b’relevanza għaż-ŻEE)
(2012/737/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 82/894/KEE tal-21 ta’ Diċembru 1982 dwar in-notifika ta’ mard tal-annimali fil-Komunità (1), u b’mod partikolari l-ewwel u t-tieni inċiż tal-Artikolu 5(2) tagħha,
Billi:
(1)
Id-Direttiva 82/894/KEE dwar in-notifika ta’ mard tal-annimali fl-Unjoni tistipula l-kriterji għan-notifika ta’ dak il-mard tal-annimali li l-okkorrenza tiegħu għandha tiġi notifikata mill-Istat Membru milqut lill-Kummissjoni u lill-Istati Membri l-oħra.
(2)
L-Anness I tad-Direttiva 82/894/KEE li telenka l-mard li l-okkorrenza tagħhom għandha tiġi nnotifikata lill-Kummissjoni u lill-Istati Membri l-oħra, jinkludi l-enċefalomjelite ekwina, fost il-mard li jaffettwa l-annimali terrestri, mingħajr ma jagħmel distinzjoni bejn it-tipi differenti tagħha. Għall-fini ta’ ċarezza u sabiex tiġi provduta informazzjoni prezzjuża li hija importanti għas-saħħa tal-annimali jew għas-saħħa pubblika dwar l-aġent patoġenu kawżali, it-tipi differenti ta’ enċefalomjelite ekwina għandhom jiġu elenkati f’dan l-Anness b’mod espliċitu.
(3)
Barra minn hekk, il-mard tar-rabja, l-antraċe, it-tuberkulożi bovina, il-bruċellożi bovina, il-lewkożi enzootika bovina u l-bruċellożi ovina u kaprina inqered b’mod estensiv mill-maġġoranza tal-Istati Membri. Bħala riżultat, it-tifqigħat tagħhom saru inqas frekwenti f’żoni kbar tal-Unjoni. Minn issa ‘l quddiem, it-tifqigħat għandhom jiġu nnotifikati lill-Kummissjoni u lill-Istati Membri l-oħra. Għalhekk huwa meħtieġ li dan il-mard jiġi miżjud fl-Anness I.
(4)
Sabiex jiġi evitat il-piż amministrattiv, f’ċerti ċirkostanzi huwa xieraq li wieħed jirrikjedi notifiki kull ġimgħa ta’ tifqigħat primarji u notifiki kull xahar ta’ tifqigħat sekondarji tal-mard imsemmi hawn fuq.
(5)
Ċerti Stati Membri u reġjuni tagħhom għadhom ma kisbux l-istatus uffiċjali li huma ħielsa minn mard mhux eżotiku bħat-tuberkolożi bovina, il-bruċellożi bovina, il-lewkożi enzootika bovina jew il-bruċellożi ovina u kaprina, kif irregolat mid-Direttiva tal-Kunsill 64/432/KEE tas-26 ta’ Ġunju 1964 dwar il-problemi tas-saħħa tal-annimali li jaffettwaw il-kummerċ ta’ annimali bovini u suwini fil-Komunità (2) u d-Direttiva tal-Kunsill 91/68/KEE tat-28 ta’ Jannar 1991 dwar il-kundizzjonijiet tas-saħħa tal-annimali li jirregolaw il-kummerċ intra-Komunitarju tan-nagħaġ u tal-mogħoż (3). Sabiex tiġi evitata kwantità mhux proporzjonata ta’ notifiki, ma għandux jiġi rikjest li jiġu nnotifikati t-tifqigħat tal-mard imsemmi hawn fuq fl-Istati Membri mhux ħielsa jew ir-reġjuni tagħhom.
(6)
Fil-ġejjieni, in-notifiki lill-Kummissjoni u lis-Sistema Dinjija ta’ Informazzjoni dwar is-Saħħa tal-Annimali tal-Organizzazzjoni Dinjija għas-Saħħa tal-Annimali (aktar ‘il quddiem “OIE”) li jikkonċernaw il-mard tal-annimali se jiddaħħlu f’sistema waħda (is-Sistema ta’ Informazzjoni dwar il-Mard tal-Annimali - ADIS). Għalhekk huwa xieraq, fejn possibbli, li fl-Anness I tad-Direttiva 82/894/KEE tintuża l-istess terminoloġija bħal dik li tintuża mill-OIE.
(7)
Hija diġà stabbilita sistema onlajn ta’ rappurtaġġ għall-okkorrenza tal-influwenza avjarja b’patoġeniċità baxxa fl-għasafar selvaġġi. Għalhekk huwa xieraq li wieħed jindika b’mod espliċitu li fir-rigward tal-influwenza avjarja, it-tifqigħat tal-influwenza avjarja b’patoġeniċità għolja għandhom jiġu nnotifikati għat-tjur, l-għasafar fil-gaġeġ u l-għasafar selvaġġi, filwaqt li t-tifqigħat tal-influwenza avjarja b’patoġeniċità baxxa għandhom jiġu nnotifikati biss għat-tjur u l-għasafar fil-gaġeġ.
(8)
Is-Sindromu Ulċerativ Epiżotiku tneħħa mil-lista tal-mard eżotiku stabbilita fil-Parti II tal-Anness IV tad-Direttiva tal-Kunsill 2006/88/KE tal-24 ta’ Ottubru 2006 dwar il-ħtiġijiet tas-saħħa tal-annimali għall-annimali tal-akkwakultura u l-prodotti tagħhom, u dwar il-prevenzjoni u l-kontroll ta’ ċertu mard f’annimali akkwatiċi (4) permezz tad-Direttiva tal-Kummissjoni 2012/31/UE tal-25 ta’ Ottubru 2012 li temenda l-Anness IV tad-Direttva ta’ Implimentazzjoni tal-Kunsill 2006/88/KE fir-rigward tal-lista tal-ispeċijiet tal-ħut li huma suxxettibbli għas-Settiċemija Emorraġika Virali u t-tħassir tal-entrata għas-Sindromu Ulċerativ Epiżotiku (5). Għalhekk, il-marda għandha titħassar ukoll mill-Anness I tad-Direttiva 82/894/KEE.
(9)
L-Annessi I u II tad-Deċiżjoni 82/894/KEE għandhom għalhekk jiġu emendati skont dan.
(10)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Annessi I u II tad-Direttiva 82/894/KEE huma b’dan emendati b’konformità mal-Anness ta’ din id-Deċiżjoni.
Artikolu 2
Din id-Deċiżjoni għandha tapplika mill-1 ta’ Jannar 2013.
Artikolu 3
Din id-Deċiżjoni hi indirizzata lill-Istati Membri.
Magħmul fi Brussell, is-27 ta’ Novembru 2012.

Labels: 12
6